BDMS ไถ่ถอนหุ้นกู้แปลงสภาพก่อนครบกำหนดปี 62 กว่า 1.56 พันลบ.
BDMS ไถ่ถอนหุ้นกู้แปลงสภาพก่อนครบกำหนดปี 62 กว่า 1.56 พันลบ. คงเหลือภาระ 8.44 พันลบ. 
18 ก.ย. 2560

ผู้สื่อข่าวรายงานว่า ตามที่บริษัท กรุงเทพดุสิตเวชการ จำกัด (มหาชน) หรือ BDMS ได้ออกและเสนอขาหุ้นกู้แปลงสภาพประเภทไม่มีดอกเบี้ยให้แก่นักลงทุนในต่างประเทศ เมื่อวันที่ 18 กันยายน 2557 มูลค่า 10,000 ล้านบาท ครบกำหนดไถ่ถอนปี พ.ศ. 2562 โดยให้สิทธิผู้ถือหุ้นกู้แปลงสภาพสามารถไถ่ถอนหุ้นกู้แปลงสภาพก่อนครบกำหนด ณ สิ้นปีที่ 3 ที่อัตราร้อยละ 106.152 ของมูลค่าเงินต้น และหุ้นกู้แปลงสภาพดังกล่าวได้จดทะเบียนซื้อขายในตลาดหลักทรัพย์ประเทศสิงคโปร์ ซึ่งบริษัทได้แจ้งต่อตลาดหลักทรัพย์แห่งประเทศไทยไปแล้วนั้น
ล่าสุด บริษัทแจ้งว่าได้มีผู้ถือหุ้นกู้แปลงสภาพแจ้งความจำนงใช้สิทธิไถ่ถอนหุ้นกู้แปลงสภาพก่อนครบกำหนด เป็นมูลค่าเงินต้นจำนวน 1,560 ล้านบาท โดยบริษัทได้จ่ายชำระเงินค่าไถ่ถอนหุ้นกู้แปลงสภาพก่อนครบกำหนดเป็นจำนวนรวมทั้งสิ้น 1,656 ล้านบาท (หรือร้อยละ 106.152 ของเงินต้น 1,560 ล้านบาท) ตามหลักเกณฑ์และเงื่อนไขที่ระบุไว้ในข้อกำหนดสิทธิของหุ้นกู้แปลงสภาพในวันที่ 18 กันยายน 2560 ทำให้ปัจจุบันบริษัทมีภาระหนี้เงินต้นหุ้นกู้แปลงสภาพคงเหลือจำนวน 8,440 ล้านบาท ซึ่งผู้ถือหุ้นกู้แปลงสภาพสามารถใช้สิทธิแปลงสภาพเป็นหุ้นสามัญของบริษัทได้ที่ราคาหุ้นละ 21.045 บาท หรือหากไม่ใช้สิทธิแปลงสภาพจะสามารถไถ่ถอนเมื่อครบกำหนดในวันที่ 18 กันยายน 2562 ในอัตราร้อยละ 110.462 ของมูลค่าเงินต้นของหุ้นกู้แปลงสภาพ